### Beslutningstema

I denne sag skal besluttes, om Tønder Kommune skal udbyde en erhvervsgrund, matr. 3876 Tønder til salg i offentligt udbud, i hvor lang en udbudsperiode, under hvilke vilkår og til hvilken mindstepris.

### Sagsfremstilling

Tønder Kommune har fået en henvendelse, om kommunen vil sælge en erhvervsgrund på 4.838 m² - matr. 3876 Tønder. Arealet ligger i den østlige del af Tønder, syd for [adresse] 37a og vest for [adresse] 41 i Tønder.

Halvdelen af grunden henligger i dag som et vildt areal, mens den anden halvdel er blevet dyrket. Grunden ligger i byzone. På arealet, som henligger vildt, er der tidligere blevet deponeret jordbunker. Der kan være tale om opfejet sand fra kommunens veje. Der er derfor foretaget en mindre jordforureningsundersøgelse, som har vist, at overfladejorden nogle steder er lettere forurenet. Det har ingen betydning for arealets anvendelse til erhverv, men hvis en køber vil flytte jord fra matriklen, skal det anmeldes til Tønder Kommune. Køber skal også være opmærksom på, at lettere forurenet jord ikke frit kan anvendes i alle sammenhænge.

Matr. 3876 Tønder er omfattet af byplanvedtægt 6 fra 1972. Ifølge byplanvedtægten må grunden kun anvendes til erhvervsformål. Der må kun opføres eller indrettes bebyggelse til eller udøves industri- og større værkstedsvirksomhed, entreprenør- og oplagsvirksomhed samt forretningsvirksomhed, der har tilknytning til de pågældende erhverv, eller som efter Kommunalbestyrelsens skøn naturligt finder plads i området.

Matr. 3876 Tønder er omfattet af en 150 m sø- og [adresse], bræmmer omkring vandløb og hen over arealet løber en naturgasledning. Indenfor beskyttelseszonen må der ikke opføres bebyggelse eller plantes træer med dybtgående rødder mv.

Nord og øst for arealet er et udlagt vejareal, mens køresporet løber hen over arealet.

Der skal fortsat være vejadgang til matr. 3932 Tønder - et landbrugsareal, der ligger syd for, og der skal også friholdes et areal langs Galgestrømmen og dennes baggrøft, så der er plads til oprensning af vandløbene samt vedligeholdelse af det tilhørende dige. Der skal derfor frastykkes et areal på ca. 840 m² til vej og vandløb så det er kun ca. 4.000 m², der kan sælges af matr. 3876 m².

Ifølge udbudsbekendtgørelsen skal arealet udbydes offentligt til salg. Det foreslås, at arealet udbydes til salg med projekt, så Tønder Kommune efterfølgende har indflydelse på hvad, arealet sælges til. Det foreslås også, at der tinglyses en servitut, som normalt ved udbud med projekt. Servitutten betinger, at projektet skal gennemføres indenfor 3 år, ellers kan Tønder Kommune forlange grunden tilbageskødet.

Arealet skal jf. udbudsbekendtgørelsen sælges til markedsprisen. Kommunens erhvervsgrunde, der er til salg i erhvervsområdet i Tønder by sælges til en mindstepris på 25 kr. pr. m² inkl. moms. Det vurderes, at markedsprisen for de 4.000 m² også er 25 kr. pr. m² inkl. moms, i alt 100.000 kr. inkl. moms.

Ifølge udbudsbekendtgørelsen skal fast ejendom udbydes offentligt til salg i minimum 14 dage. Da dette er salg af en erhvervsgrund, foreslås det, at grunden udbydes i 4 uger, så køber har mulighed for at få udarbejdet projekt og undersøge i forhold til økonomi m.v.

Arealet er delvist byggemodnet med vejadgang, og vil kunne forsynes med kloak, vand, varme og el mv. fra det eksisterende ledningsnet i [adresse]. Ifølge Tønder Kommunes generelle salgsvilkår for salg af erhvervsgrunde, skal køber afholde alle udgifter til udstykning og tinglysning af handlen. Museum [adresse] har forundersøgt arealet og har konstateret, at der ikke findes spor efter fortidsminder, så arealet kan anvendes uden risiko for at støde på fortidsminder. Hvis det alligevel sker, afholder museet udgifter til evt. arkæologisk undersøgelse.

### Økonomi

Et salg vil give en indtægt på 100.000 kr. inkl. moms - 80.000 kr. ekskl. moms.

### Lovgrundlag

Udbudsbekendtgørelsen, planloven, Den Kommunale Styrelseslov §68, stk. 1 og Kommunalfuldmagtsreglerne.

### Direktøren for Teknik/Miljø, Service og Beskæftigelse indstiller,

at ca. 4.000 m² af matr. 3876 Tønder udbydes til salg i 4 uger med projekt til en mindstepris på 100.000 kr. inkl. moms,

at indstillingen videresendes til Økonomiudvalget og Kommunalbestyrelsen.

Beslutning fra Teknik- og Miljøudvalget, 6. december 2022, pkt. 7:

Indstillingen anbefales.

Beslutning fra Økonomiudvalget, 15. december 2022, pkt. 28:

Indstillingen anbefales.

### Beslutning

Indstillingen godkendt.